În 1866, utilizând bani împrumutați în acest scop de la socrul său, Gustave Eiffel și-a înființat propriul atelier de proiectare și construcții în casa familiei sale din Levallois-Perret, pe strada Rue Fouquet nr. 48. Folosindu-și relațiile și experiența substanțială acumulată anterior, Eiffel a realizat sau a participat la lucrări de amploare medie și mare, precum teste ale șarpantei metalice a galeriei mașinilor și structura metalică a galeriei de arte frumoase de la Expoziția Universală din 1867, șarpante de sinagogi și biserici din Paris, structuri ale unor uzine de gaz sau construcția Gării Nyugati din Budapesta, începută în 1874 și inaugurată în 1877.